Konceptet er egentlig meget simpelt, men formålet er omvendt stort. Mandag aften gik knap 2.000 kvinder en rute på syv eller 12 kilometer i Nørresundby for at sætte fokus på sygdomme, der typisk rammer kvinder. - Det er vigtigt at sætte fokus på kvinders sundhed – både det mentale og det fysiske, og det skal vi bakke op om med en fælles gåtur, hvor alle kvinder kan følges ad og dyrke fællesskabet, siger Anne Louise Vanggaard, der er daglig leder i Aalborg Firmaidræt. Har samlet penge ind i 20 år Ladywalk samler hvert år penge ind til foreninger, der gennem deres arbejde støtter forskning i sygdomme, som kvinder rammes af. I år er det Hjerteforeningen og Endometriose Foreningen, der får del i overskuddet fra Ladywalk, der over de sidste 20 år har givet godt ni millioner kroner til forskellige foreninger. - Det er vigtigt og sundt at motionere, og vi er derfor stolte over, at Ladywalk som Danmarks største endagsmotionsevent for kvinder kan være med til at give et skub i den rigtige retning, når det kommer til sundheden, siger Ivan Mejlgaard, der er bestyrelsesformand for Ladywalk. - To gode ting på én dag På grund af coronapandemien er det to år siden Ladywalk sidst kunne afholdes, men i år kunne kvinderne få lov at gå igen i den gode sags tjeneste, og blandt dem 13 damer fra den samme gymnastikforening. - Vi har gjort det i mange år og nyder den her tur i alt slags vejr. Det er fantastisk at kunne gøre to gode ting på én dag, siger Elsebeth Sandberg, der var en af de knap 2.000 kvinder, der deltog i Ladywalk i Nørresundby. Udover start i Nørresundby var der også start i Frederikshavn til dette års Ladywalk.

Referat:
Ladywalk er tilbage efter to år med coronapause. Arrangementet samler penge ind til sygdomme, der typisk rammer kvinder.